Brüsszel, 11.8.2004

COM(2004) 550 végleges

Javaslat

A TANÁCS RENDELETE

a 2037/2000/EK európai parlamenti és tanácsi rendeletnek a 2004. május 1-jén csatlakozott tagállamokra tekintettel a részlegesen halogénezett klórozott-fluorozott szénhidrogének kvótái elosztásának báziséve tekintetében történő módosításáról

(előterjesztő: a Bizottság)

INDOKOLÁS

E javaslat, amely a 10 új tagállam 2004. május 1-jén történt csatlakozására való tekintettel a 2037/2002/EK rendeletben meghatározott, a részlegesen halogénezett klórozott-fluorozott szénhidrogének (HCFC-k) kvótáinak az EU-25-ök gyártói és importőrei közötti elosztására vonatkozó bázisdátum módosítását terjeszti elő, az alábbiakban kifejtett okokból szükséges.

Előzmények

A 2037/2000/EK európai parlamenti és tanácsi rendelet szerint a HCFC-k forgalomba hozatali kvótái importőrök közötti elosztásának a bázisdátuma 1999. E bázisdátum alkalmazása az EU-15-ökre azt eredményezte, hogy az akkori 15 tagállamban a forgalomba hozatali kvótának mindössze 4%-a került szétosztásra az importőrök között, a fennmaradó 96%-ot pedig az EU-gyártók között osztották ki a 2003 és 2009 közötti időszakra (2002/654/EK bizottsági határozat).

2004-ben az EU-15-ök HCFC-kre vonatkozó forgalomba hozatali kvótája 2003 ózonlebontó tonna (a 2037/2000/EK rendelet III. melléklete) – 1922,88 ózonlebontó tonna az EU-gyártók és 80,12 ózonlebontó tonna az importőrök számára.

A csatlakozási szerződés tartalmaz egy technikai kiigazítást a 2037/2000/EK rendelet III. mellékletében (kvóták forgalomba hozatala) említett HCFC-k mennyiségére vonatkozóan, tekintettel arra, hogy az új tagállamok is jogosultak HCFC-kvótákra. A 2004-es évre a HCFC-k forgalomba hozatali kvótája 206 ózonlebontó tonnával növekedett. Mivel az új tagállamok csak 2004. május 1-jén csatlakoztak, a számukra megállapított HCFC-kvóta 137,33 ózonlebontó tonna (az éves kvóta 8/12-e). A csatlakozási tárgyalások során nem kérték a bázisdátum módosítását.

2004. május 1-jétől ki kell igazítani a 2004/176/EK bizottsági rendeletet az új tagállamoknak a szabályozott anyagok behozatala iránti igénye és – többek között – a HCFC-k forgalomba hozatali kvótájának elosztása tekintetében. Ezenkívül a 2003 és 2009 közötti időszakra a részlegesen halogénezett klórozott-fluorozott szénhidrogének kvótáinak gyártók és importőrök közötti elosztását szabályozó mechanizmus meghatározásáról szóló, 2002. augusztus 12-i 2002/654/EK bizottsági határozatot is módosítani kell a 2037/2000/EK rendeletnek megfelelően.

Kezdeti kvótaelosztás

A HCFC-k forgalomba hozatali kvótáinak elosztására vonatkozó kezdeti tervet az 1999-es bázisdátumra alapozták. Az új tagállamok által szolgáltatott adatok alapján az EU-15-öknél a 2004-es évre szétosztott további kvóták százalékos aránya az importőröknél 3,9%, a gyártóknál pedig 96,1% lenne, mivel az új tagállamokban nincsenek HCFC-gyártók. Az EU-10-ek számára rendelkezésre álló kvóta 137,33 ózonlebontó tonna (az éves kvóta 8/12-e). Az irányítóbizottság május 6-i értekezletén az új tagállamok jelentős száma – az EU-15-ök egyes tagállamainak támogatásával, illetve ellenző nélkül – követelte, hogy a HCFC-k elosztásánál korábbi bázisdátumot állapítsanak meg. A felhozott érvek egyike az volt, hogy a kereskedelem realitásainak kellő tükrözése érdekében a legutóbbi évek valamelyikét kellene bázisdátumként elfogadni. Ennélfogva az EU-15-ök 2000-ben módosították a 2037/2000 rendeletben foglalt bázisdátumot.

A későbbi bázisdátum elfogadása mellett szóló érvek (2002 és 2003 átlaga)

- Az új tagállamok és az EU-15-ök túlnyomó többsége támogatja a bázisdátum módosítását.

- A 2037/2000/EK rendelet módosításával az EU-15-ök 2000-ben 1996-ról 1999-re változtatták a bázisdátumot, mert a rendelet tagállamok általi jóváhagyása 4 évet vett igénybe, és a tagállamok követelték, hogy a bázisdátum meghatározásához szükséges importadatok a lehető legfrissebbek legyenek.

- A bázisdátum módosítása nem jár környezetvédelmi következményekkel; ez tisztán kereskedelmi kérdés, mivel a teljes forgalomba hozatali kvótamennyiség változatlan marad.

- A módosítás lehetővé fogja tenni egyes, az EU-10-eknél 2002/2003-ban működő kereskedelmi vállalatok számára – amelyek 1999-ben még nem voltak piaci szereplők –, hogy folytathassák tevékenységüket.

- Az EU-25-öknél a HCFC-k forgalomba hozatali kvótájának elosztása terén némi eltolódás tapasztalható. Amennyiben a bázisdátumot 1999-ről a 2002-es és 2003-as év átlagára módosítanák, a gyártókat megillető HCFC-kvóta 0,3%-kal 96,0%-ról 95,7%-ra csökkenne.

Az új bázisdátum eredményei (2002 és 2003 átlaga)

A bázisdátum 1999-ről a 2002-es és 2003-as év átlagára történő módosításának eredményeképpen az új tagállamok importőrei között 10,35, a gyártók között pedig 126,99 ózonlebontó tonnányi HCFC-kvótát oszthatnának szét az 1999-es bázisév alapján számított 5,44 és 131,89 ózonlebontó tonnát kitevő mennyiségekhez képest.

Javaslat

A TANÁCS RENDELETE

a 2037/2000/EK európai parlamenti és tanácsi rendeletnek a 2004. május 1-jén csatlakozott tagállamokra tekintettel a részlegesen halogénezett klórozott-fluorozott szénhidrogének kvótái elosztásának báziséve tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére és különösen annak 57. cikke (2) bekezdésére,

tekintettel a Bizottság javaslatára[1],

mivel:

(1) Az ózonréteget lebontó anyagokról szóló, 2000. június 29-i 2037/2000/EK európai parlamenti és tanácsi rendelet[2] az 1999-es évet határozza meg bázisévként a részlegesen halogénezett klórozott-fluorozott szénhidrogének (HCFC-k) kvótáinak elosztásához. Az új vállalatok érkezésével és a HCFC-kre vonatkozó piaci részesedések változásával a HCFC-piac 1999 óta jelentős változáson ment keresztül a tíz új tagállamban. Az 1999-es év bázisévként való alkalmazása a HCFC-k új tagállamok közötti elosztásánál azt eredményezné, hogy számos vállalat számára nem jutna importkvóta. Ez az eljárás önkényesnek tekinthető, továbbá a diszkriminációellenes elvek és a HCFC-kre vonatkozó jogos elvárások megsértéséhez is vezethet.

(2) Általános szabályként, a kvótákat a rendelkezésre álló legfrissebb és legreprezentatívabb adatokra kell alapozni annak érdekében, hogy az új tagállamokban működő importcégeket ne zárják ki a kvótaelosztásból. Ennélfogva bázisévként helyénvaló olyan éveket kiválasztani, amelyeknél rendelkezésre állnak a legfrissebb adatok. A tíz új tagállam HCFC-piacán kialakult kereskedelmi helyzet kellő tükrözése érdekében ezért az e tagállamokban működő vállalatok számára a 2002-es és 2003-as év átlagos piaci részesedését kell alapul venni.

(3) A 2037/2000/EK rendeletet ezért ennek megfelelően módosítani kell.

(4) Ezt a rendeletet az új tagállamok csatlakozásának dátumától kell alkalmazni.

ELFOGADTA EZT A RENDELETET:

1. cikk

A 2037/2000/EK rendelet 4. cikke (3) bekezdésének i. pontja a következő i) alponttal egészül ki: „a (h) ponttól eltérve valamennyi Cseh Köztársaságban, Észtországban, Cipruson, Lettországban, Litvániában, Magyarországon, Máltán, Lengyelországban, Szlovéniában és Szlovákiában működő gyártó és importőr gondoskodik arról, hogy az általa forgalomba hozott vagy saját célokra felhasznált részlegesen halogénezett klórozott-fluorozott szénhidrogének számított szintje ne haladja meg a b), d), e), és f) pontban meghatározott számított szintek százalékaként a százalékban kifejezett piaci részesedésének 2002-es és 2003-as évi átlagát.”

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

A rendeletet 2004. május 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én

a Tanács részéről

az elnök

[1] HL L 244., 2000.9.29., 1. o. A legutóbb a 1804/2003/EK rendelettel (HL L 265., 2003.10.16., 1. o.) módosított rendelet.

[2] HL L 244., 2000.9.29., 1. o. A legutóbb a 1804/2003/EK rendelettel (HL L 265., 2003.10.16., 1. o.) módosított rendelet.